Hans Kristian Skibby (DF), 2006-05-18:
Hensigten med det beslutningsforslag, som vi her førstebehandler, er jo at skabe klarhed for, hvad der skal ske med hensyn til den danske tilstedeværelse i Irak.
Og til brug for det har vi jo bl.a. kunnet studere den situations- og trusselsvurdering, som vi fik pr. 10. maj fra Forsvarets Efterretningstjeneste.
Vi har også kunnet kigge på regeringens Irakanalyse, hvor man bl.a. har set på den politiske situation i Irak, og hvor man jo sigter mod et klart mål, nemlig at man skal få et bæredygtigt demokrati sat på skinner.
Man har også kigget på den økonomiske situation, netop omkring hvordan man når frem til målet om bæredygtighed i Irak, og også på spørgsmålet om den igangværende genopbygning af det civile og retlige Irak, herunder naturligvis også den danske indsats og den danske indsats med hensyn til den humanitære bistand.
Hensigten med alt det her er selvfølgelig at skabe en klarhed over, hvad der er af plusser og minusser ved det engagement, der fra flere landes side har kendetegnet indsatsen i Irak siden indsatsens start.
Og der må man jo sige, hvis man skal være ærlig – det har også været fremme i medierne – at det måske er så som så med de helt store succeshistorier omkring f.eks. trusselsvurderingen.
Der er stadig væk en relativt høj trusselsvurdering i de områder, hvor tropperne befinder sig i Irak, og kommer man ind til hovedstaden, er det sådan set endnu mere forfærdeligt.
Men det skal jo ikke hindre, at vi skal gøre, hvad vi kan fra det internationale samfund, og der mener vi i Dansk Folkeparti, at vi ved at være med i den her koalition er med til at bidrage til, at man får skabt klarhed over, hvilke steder man skal gøre indsatsen hurtigst og bedst til gavn for den irakiske civilbefolkning.
Det, der er lagt op til med det foreliggende beslutningsforslag, er, at vi skal have ændret på det danske styrkebidrag på de 530 personer, som gennemsnitligt er i Irak i øjeblikket.
Der er så lagt op til, at vi fra august måned vil beskære styrken med omkring 80 personer.
Dertil skal så siges, at når de bliver trukket ud, er det så meningen, at vi efter anmodning fra FN skal bidrage med transportfly, som skal være backup til de forskellige opgaver, der operationelt vil være at skulle foretage i Irak.
Så åbnes der også for, at der muligvis skal tilknyttes et yderligere bidrag på ca. 30 personer, som så i givet fald skal understøtte kontrollen og sikkerheden på landjorden i forbindelse med den nye danske flystøtte.
Og så er der lagt op til et helt års forlængelse af aftalen.
Dansk Folkeparti er positiv over for, at vi skal forlænge den her aftale.
Det er ikke noget, vi er, fordi vi synes, det er særlig positivt, at det er nødvendigt at være i Irak, men det er simpelt hen en klar konsekvensvurdering af, hvordan situationen ser ud i Irak i dag, og hvad det klare sigte er.
Det er netop, at vi skal nå målet, inden vi igen overlader hele styringen til et irakisk selvstyre.
I de bemærkninger, vi har fået til beslutningsforslaget, præciseres det også ganske klart, hvor man skønner – jeg skal undlade at nævne navnene, dem kan man selv læse i beslutningsforslaget – at man først vil få mulighed for at overlade myndigheden til rent irakiske styrker, som Danmark bl.a. har været med til at uddanne, så de har kunnet komme op på et relativt højt niveau for at kunne udføre den opgave til sikkerhed for civilbefolkningen.
Efterfølgende lægges der så også op til, at netop det område, hvor den danske styrke har sit hovedkvarter, i Basra, også senere vil kunne overgå til at blive et irakisk ledet område.
Der har været meget medieopmærksomhed omkring det her med, hvad de danske styrker laver i Irak, og der synes Dansk Folkeparti, at det er positivt, at vi jo kan se, at omkring 25 pct. af den ressource, der udnyttes i Irak, netop går til uddannelse af irakiske sikkerhedsstyrker og irakiske politistyrker.
Det synes vi netop er et helt klart fundament for og et klart bevis på, at koalitionen i Irak faktisk anerkender, at irakerne naturligvis selv skal overtage herredømmet i deres land igen fuldt og endegyldigt, når tiden er til det, også rent sikkerhedsmæssigt.
Endelig vil jeg så her afslutningsvis minde Folketinget om, at vi altså er der som følge af en lokal invitation.
Vi er der som følge af invitation fra den siddende folkevalgte regering i Irak, og vi er der også på et FN-mandat.
Med de ord vil jeg slutte min ordførertale.